 NA KALUME KAZUNGU MAAFISA wa usalama, Kaunti ya Lamu mapema Alhamisi wametibua jaribio la magaidi wa Al-Shabaab la kushambulia kambi ya wakimbizi katika Shule ya Msingi ya Juhudi, Lamu Magharibi. Naibu Kamishna wa Lamu Magharibi Gabriel Kioni amethibitisha kuwa magaidi waliokuwa wamejihami kwa silaha hatari, ikiwemo bunduki, walivamia kambi hiyo majira ya saa tisa na nusu alfajiri na kuanza kufyatua risasi kila upande lakini wakadhibitiwa vilivyo na vikosi vya walinda usalama. Vikosi hivyo vinajumuisha wanajeshi (KDF), polisi na askari wa akiba (NPR). Maafisa hao wamewashinda nguvu magaidi hao kabla ya kutorokea kwenye msitu wa Boni. “Magaidi waliovamia kambi leo alfajiri wamekabiliwa na walinda usalama wetu wanaolinda kambi hiyo ya wakimbizi. Kambi  hiyo ni makazi ya kati ya familia 100 na 150 za waliotoroka vijiji vyao kwa sababu za kiusalama. Operesheni ya kuwasaka magaidi kwa sasa inaendelea vijijini Juhudi, Salama, Widho na misitu ya karibu. Hali ni tulivu kwa sasa,” akasema Bw Kioni. Shambulio lililotibuliwa Alhamisi linajiri siku mbili pekee baada ya Al-Shabaab kuua kwa kuwachinja watu wawili, dereva na msaidizi wake katika eneo la Lango La Simba kwenye barabara kuu ya Lamu-Witu-Garsen Jumanne wiki hii. Shambulio hilo lilitekelezwa majira ya saa moja asubuhi. Kabla ya kuwaua wawili hao, magaidi pia walikuwa awali wamejaribu kuingia kwa lazima kwenye kambi ya polisi wa kukabiliana na ghasia (GSU) kijijini Pandanguo majira ya saa tisa usiku lakini wakakabiliwa vilivyo na kushindwa nguvu na kutorokea vichakani. Jumatatu usiku, Al-Shabaab walivamia kijiji cha Salama ambapo walichoma nyumba kadha na kabisa moja, wakaiba mbuzi, wakachinja na kuacha mbuzi wengine wachanga. Pia waliiba kuku, unga, taa zinazotegemea mianzi ya jua na pia kuvuna mahindi mashambani kabla ya kutokomea kwenye msitu wa karibu. Si mara ya kwanza kwa Al-Shabaab kuvamia kambi ya wakimbizi ya Jubudi. Julai 12, 2023, magaidi hao walivamia kambi hiyo majira ya saa tisa alfajiri na kuanza kufyatua risasi kila upande lakini wakadhibitiwa vilivyo na kushindwa nguvu na maafisa wa NPR waliokuwa wakilinda kambi hiyo. Afisa mmoja wa NPR alijeruhiwa kwa kupigwa risasi ya bega lake la kushoto wakati wa shambulio hilo. Kabla ya kufika kambini na kushambulia siku hiyo hiyo, magaidi awali walikuwa wamevamia vijiji vya Salama Block 17 na Widho majira ya saa nane na nusu usiku mkuu ambapo walimchoma ndani ya nyumba yake na kumuua mlinzi wa shamba na kuteketeza nyumba nyingine tano. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  